ΚΟΙΝΗ ΘΕΣΗ (ΕΚ) αριθ. 58/98 που καθορίστηκε από το Συμβούλιο στις 20 Ιουλίου 1998 για την έκδοση του κανονισμού (ΕΚ) αριθ. . . ./98 του Συμβουλίου, της . . ., για την τροποποίηση του κανονισμού (ΕΟΚ) αριθ. 1210/90, για την ίδρυση του Ευρωπαϊκού Οργανισμού Περιβάλλοντος και του ευρωπαϊκού δικτύου πληροφοριών και παρατηρήσεων σχετικά με το περιβάλλον (98/C 364/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Σ παράγραφος 1,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

τη γνώμη της Επιτροπής των Περιφερειών (3),

Αποφασίζοντας σύμφωνα με τη διαδικασία που καθορίζει το άρθρο 189 Γ της συνθήκης (4),

Εκτιμώντας:

ότι, με τον κανονισμό (ΕΟΚ) αριθ. 1210/90 (5), ιδρύθηκε ο Ευρωπαϊκός Οργανισμός Περιβάλλοντος και το ευρωπαϊκό δίκτυο πληροφοριών και παρατηρήσεων σχετικά με το Περιβάλλον 7 ότι το άρθρο 20 του ως άνω κανονισμού προβλέπει τη λήψη αποφάσεως του Συμβουλίου σχετικά με το κατά πόσον θα αναθέσει περαιτέρω καθήκοντα στον Οργανισμό βάσει εκθέσεως της Επιτροπής συνοδευόμενης από τις ενδεδειγμένες προτάσεις, προ της παρελεύσεως δύο ετών από της ενάρξεως ισχύος του κανονισμού 7 ότι το άρθρο 21 ορίζει ότι ο κανονισμός αρχίζει να ισχύει την επομένη της ημέρας κατά την οποία οι αρμόδιες αρχές θα αποφασίσουν για την έδρα του Οργανισμού, και ότι η απόφαση αυτή ελήφθη στις 29 Οκτωβρίου 1993 7

ότι η Επιτροπή στην ανακοίνωσή της COM(95) 325 τελικό, εξήγησε τους λόγους για τους οποίους η έκθεση που προβλέπει το άρθρο 20 θα πρέπει να αναβληθεί, και ότι, στις 9 Νοεμβρίου 1995, το Συμβούλιο έκρινε ότι οποιαδήποτε απόφαση για ανάθεση νέων καθηκόντων στον Ευρωπαϊκό Οργανισμό Περιβάλλοντος θα ήταν πρόωρη πριν ο οργανισμός λειτουργήσει πλήρως επί δύο έτη και πριν από την πλήρη σύσταση του δικτύου του 7

ότι ο Ευρωπαϊκός Οργανισμός Περιβάλλοντος έχει επιτελέσει σημαντική πρόοδο όσον αφορά την επίτευξη των στόχων του και τη διεκπεραίωση των καθηκόντων του, συμπεριλαμβανομένης της σύστασης του ευρωπαϊκού δικτύου πληροφοριών και παρατηρήσεων σχετικά με το περιβάλλον 7

ότι τα καθήκοντα και οι προς εξέταση τομείς είναι ευρύτατοι και απαιτούν την παγιοποίηση των εργασιών που έχουν ήδη αναληφθεί και την ανάληψη περαιτέρω προσπαθειών 7

ότι ο Οργανισμός κατέχει πρωταρχικό ρόλο όσον αφορά την παροχή αντικειμενικών, αξιοπίστων και συγκρίσιμων πληροφοριών σχετικά με το περιβάλλον 7

ότι οποιαδήποτε νέα καθήκοντα ανατεθούν στον Οργανισμό θα πρέπει να ολοκληρώνουν και να βελτιώνουν τον πρωταρχικό του ρόλο 7

ότι η μετάφραση των εγγράφων του Ευρωπαϊκού Οργανισμού Περιβάλλοντος ανατίθεται στο Μεταφραστικό Κέντρο των Οργάνων της Ευρωπαϊκής Ένωσης, σύμφωνα με τον κανονισμό (ΕΚ) αριθ. 2965/94 (6).

ότι η οργάνωση και η δομή του Οργανισμού πρέπει να βελτιωθούν και να διευκρινιστούν, με γνώμονα την εμπειρία των πρώτων ετών λειτουργίας του 7

ότι το διοικητικό συμβούλιο του Οργανισμού θα πρέπει να λαμβάνει υπόψη του την ανάγκη να εκφράζονται οι γεωγραφικές συνθήκες της Κοινότητας, κατανέμοντας δεόντως τα θεματικά κέντρα 7

ότι ο Οργανισμός δύναται να συνεργάζεται με φορείς τρίτων χωρών προκειμένου να συγκεντρώσει τα αναγκαία στοιχεία για την ολοκλήρωση του προγράμματος εργασιών 7

ότι οι μελλοντικές μελέτες για τις επιδόσεις και τα καθήκοντα του Οργανισμού θα πρέπει να συμπίπτουν με τον πενταετή κύκλο του πολυετούς προγράμματος εργασιών του 7

ότι ο κανονισμός (ΕΟΚ) αριθ. 1210/90 θα πρέπει κατά συνέπεια να τροποποιηθεί,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1210/90 τροποποιείται ως εξής:

1. Στο άρθρο 1 παράγραφος 2, η εισαγωγική φράση αντικαθίστανται από το ακόλουθο κείμενο:

«2. Προκειμένου να επιτευχθούν οι στόχοι της προστασίας και βελτίωσης του περιβάλλοντος που καθορίζονται στη συνθήκη και στα διαδοχικά κοινοτικά προγράμματα δράσης στον τομέα του περιβάλλοντος, καθώς και της βιώσιμης ανάπτυξης, στόχος είναι η παροχή στην Κοινότητα και στα κράτη μέλη».

2. Το άρθρο 2 τροποποιείται ως εξής:

α) τα σημεία ii), iii) και vi), αντικαθίσταται από το ακόλουθο κείμενο:

«ii) - παροχή στην Κοινότητα και στα κράτη μέλη των αντικειμενικών πληροφοριών που απαιτούνται για την κατάρτιση και την εφαρμογή ορθών και αποτελεσματικών περιβαλλοντικών πολιτικών. Προς το σκοπό αυτό, παροχή ιδίως στην Επιτροπή των αναγκαίων πληροφοριών προκειμένου να μπορεί να εκτελεί επιτυχώς τα καθήκοντά της όσον αφορά τον εντοπισμό, την προπαρασκευή και την αξιολόγηση των μέτρων και της νομοθεσίας στον τομέα του περιβάλλοντος,

- συμβολή στην παρακολούθηση περιβαλλοντικών μέτρων μέσω κατάλληλης υποστήριξης για την αναφορά απαιτήσεων (περιλαμβανομένης και της συμμετοχής στη σύνταξη ερωτηματολογίων, της επεξεργασίας εκθέσεων από τα κράτη μέλη και της διανομής των αποτελεσμάτων), σύμφωνα με το πολυετές πρόγραμμα εργασιών και με το στόχο του συντονισμού των εκθέσεων,

- παροχή συμβουλών σε επιμέρους κράτη μέλη, κατόπιν αιτήσεώς τους, και εφόσον αυτό συνάδει με το ετήσιο πρόγραμμα εργασιών του Οργανισμού, ως προς την εξέλιξη, εγκαθίδρυση και επέκταση των συστημάτων τους για την παρακολούθηση των περιβαλλοντικών μέτρων, υπό την προϋπόθεση ότι οι δραστηριότητες αυτές δεν θέτουν σε κίνδυνο την εκπλήρωση των άλλων καθηκόντων που θεσπίζει το άρθρο αυτό. Οι συμβουλές αυτές μπορούν επίσης να συμπεριλαμβάνουν αξιολογήσεις από ομάδες ειδικών εμπειρογνωμόνων μετά από συγκεκριμένη αίτηση κρατών μελών 7

iii) συλλογή, καταγραφή και εκτίμηση δεδομένων περί της καταστάσεως του περιβάλλοντος, κατάρτιση εκθέσεων πραγματογνωμοσύνης για την ποιότητα, ευαισθησία και πιέσεις επί του περιβάλλοντος στο έδαφος της Κοινότητας, προκειμένου να υπάρχουν ενιαία κριτήρια εκτιμήσεως των περιβαλλοντικών δεδομένων που θα εφαρμόζονται σε όλα τα κράτη μέλη, περαιτέρω εξέλιξη ενός κέντρου αναφοράς πληροφοριών για το περιβάλλον. Η Επιτροπή χρησιμοποιεί τις πληροφορίες αυτές κατά την εξασφάλιση της εφαρμογής της κοινοτικής νομοθεσίας περιβάλλοντος 7

vi) δημοσίευση ανά πενταετία έκθεσης για την κατάσταση, τις τάσεις και τις προοπτικές στον τομέα του περιβάλλοντος, η οποία θα συμπληρώνεται από εκθέσεις δεικτών οι οποίες θα εστιάζονται σε ειδικά θέματα» 7

β) προστίθενται τα ακόλουθα σημεία:

«xi) εξασφάλιση ευρύτερης διάδοσης των περιβαλλοντικών πληροφοριών, ιδιαίτερα για την κατάσταση του περιβάλλοντος, στην κοινή γνώμη και, προς τούτο, προσαγωγή της χρήσης των νέων τηλεματικών τεχνολογιών για το σκοπό αυτό,

xii) υποστήριξη της Επιτροπής στη διαδικασία ανταλλαγής πληροφοριών για την ανάπτυξη μεθοδολογιών και βέλτιστων πρακτικών περιβαλλοντικής αξιολόγησης 7

xiii) υποστήριξη της Επιτροπής στη διάδοση των πληροφοριών ως προς τα αποτελέσματα της σχετικής περιβαλλοντικής έρευνας και υπό μορφή που θα βοηθήσει κατά τον καλύτερο δυνατό τρόπο την ανάπτυξη πολιτικής».

3. Το άρθρο 3 τροποποιείται ως εξής:

α) στην παράγραφο 1, προστίθενται οι ακόλουθοι όροι τιθέμενοι σε νέα γραμμή:

«συμπεριλαμβανομένης και της τοποθέτησης των απόψεων αυτών στο πλαίσιο της βιώσιμης ανάπτυξης» 7

β) στην παράγραφο 2:

i) στο δεύτερο εδάφιο, η τελευταία γραμμή αντικαθίσταται από το ακόλουθο κείμενο:

«- προστασία των ακτών και της θάλασσας»,

ii) το πέμπτο εδάφιο διαγράφεται 7

γ) προστίθεται η ακόλουθη παράγραφος:

«3. Ο Οργανισμός μπορεί επίσης να συνεργάζεται στην ανταλλαγή πληροφοριών με άλλους φορείς, περιλαμβανομένου και του δικτύου IMPEL.

Κατά την άσκηση των δραστηριοτήτων του, ο Οργανισμός αποφεύγει τις επικαλύψεις με τις δραστηριότητες που έχουν ήδη αναλάβει άλλοι φορείς και όργανα».

4. Το άρθρο 4 τροποποιείται ως εξής:

α) στην παράγραφο 2, προστίθεται το ακόλουθο εδάφιο:

«Τα κράτη μέλη εξακολουθούν να ενημερώνουν τον Οργανισμό σχετικά με τα κύρια στοιχεία που συγκροτούν τα εθνικά τους δίκτυα πληροφοριών σε θέματα περιβάλλοντος. Τα κράτη μέλη συνεργάζονται, όπου απαιτείται, με τον Οργανισμό και συμβάλλουν στο έργο της ευρωπαϊκής ενημέρωσης σχετικά με το περιβάλλον και στην τήρηση του δικτύου σύμφωνα με το πρόγραμμα εργασιών του Οργανισμού με τη συλλογή, επεξεργασία και ανάλυση δεδομένων πανεθνικά. Τα κράτη μέλη μπορούν επίσης να συνεργάζονται και μεταξύ τους όσον αφορά αυτές τις δραστηριότητες σε διεθνικό επίπεδο» 7

β) στην παράγραφο 4 δεύτερο εδάφιο, οι όροι «σε συγκεκριμένη γεωγραφική ζώνη»

γ) στην παράγραφο 5, το δεύτερο εδάφιο αντικαθίσταται από το ακόλουθο κείμενο:

«Τα θεματικά κέντρα καθορίζονται από το διοικητικό συμβούλιο όπως ορίζεται στο άρθρο 8 παράγραφος 1, για περίοδο που δεν υπερβαίνει τη διάρκεια κάθε πολυετούς προγράμματος εργασίας που αναφέρεται στο άρθρο 8 παράγραφος 4. Ο καθορισμός αυτός μπορεί ωστόσο να ανανεωθεί».

5. Το άρθρο 8 τροποποιείται ως εξής:

α) στην παράγραφο 1, το πρώτο εδάφιο αντικαθίσταται από το ακόλουθο κείμενο:

«1. Το διοικητικό συμβούλιο του οργανισμού αποτελείται από έναν αντιπρόσωπο κάθε κράτους μέλους και από δύο αντιπροσώπους της Επιτροπής. Επιπλέον, μπορεί να περιλαμβάνει έναν αντιπρόσωπο από κάθε άλλη χώρα που συμμετέχει στον οργανισμό, σύμφωνα με τις σχετικές διατάξεις» 7

β) στην παράγραφο 2, προστίθεται το ακόλουθο εδάφιο:

«Το διοικητικό συμβούλιο εκλέγει προεδρείο στο οποίο μπορεί να αναθέτει τη λήψη εκτελεστικών αποφάσεων, σύμφωνα με τους κανόνες που θεσπίζει» 7

γ) οι παράγραφοι 3 και 4, αντικαθίστανται από το ακόλουθο κείμενο:

«3. Οι αποφάσεις του διοικητικού συμβουλίου λαμβάνονται με πλειοψηφία των δύο τρίτων των μελών του.

4. Το διοικητικό συμβούλιο θεσπίζει πολυετές πρόγραμμα εργασιών σύμφωνα με τους τομείς προτεραιότητας που αναφέρονται στο άρθρο 3 παράγραφος 2 και με βάση σχέδιο που υποβάλλει ο εκτελεστικός διευθυντής που αναφέρεται στο άρθρο 9, μετά από διαβούλευση με την επιστημονική επιτροπή του άρθρου 10 και αφού λάβει τη γνώμη της Επιτροπής. Το πολυετές πρόγραμμα εργασιών περιλαμβάνει, χωρίς να θίγεται η ετήσια διαδικασία του προϋπολογισμού της Κοινότητας, πολυετή πρόβλεψη του προϋπολογισμού» 7

δ) στην παράγραφο 6 πρώτη πρόταση, οι όροι «έως τις 31 Ιανουαρίου κάθε έτους» αντικαθίσταται από τους όρους «έως τις 31 Μαρτίου κάθε έτους».

6. Το άρθρο 9 παράγραφος 1 τροποποιείται ως εξής:

α) η πέμπτη περίπτωση αντικαθίσταται από το ακόλουθο κείμενο:

«- όλα τα ζητήματα προσωπικού, όσον αφορά την εκτέλεση των καθηκόντων που ορίζονται στο άρθρο 8 παράγραφοι 4 και 5» 7

β) η έκτη περίπτωση διαγράφεται.

7. Στο άρθρο 10, η παράγραφος 2 αντικαθίσταται από το ακόλουθο κείμενο:

«2. Η επιστημονική επιτροπή αποτελείται από μέλη που διαθέτουν ιδιαίτερη εξειδίκευση στον τομέα του περιβάλλοντος, διορίζεται δε από το διοικητικό συμβούλιο για περίοδο τεσσάρων ετών, με δυνατότητα ανανέωσης για μία ακόμη φορά, λαμβάνοντας υπόψη μεταξύ άλλων, τους επιστημονικούς τομείς που πρέπει να εκπροσωπούνται στην επιτροπή προκειμένου να επικουρεί τον Οργανισμό στους τομείς της δραστηριότητάς του. Η λειτουργία της ρυθμίζεται από τον εσωτερικό κανονισμό που προβλέπεται στο άρθρο 8 παράγραφος 2».

8. Το άρθρο 15 τροποποιείται ως εξής:

α) παρεμβάλλεται μια νέα παράγραφος ως εξής:

«2α. Ο Οργανισμός μπορεί να συνεργάζεται σε τομείς κοινού ενδιαφέροντος με φορείς χωρών που δεν είναι μέλη των Ευρωπαϊκών Κοινοτήτων, οι οποίοι μπορούν να παράσχουν δεδομένα, πληροφορίες και εμπειρογνωμοσύνη, μεθοδολογίες συλλογής δεδομένων, αναλύσεις και εκτιμήσεις που είναι αμοιβαίου ενδιαφέροντος και κρίνονται απαραίτητες για την επιτυχή ολοκλήρωση του έργου του Οργανισμού» 7

β) η παράγραφος 3 αντικαθίσταται από το ακόλουθο κείμενο:

«3. Η συνεργασία που αναφέρεται στις παραγράφους 1, 2 και 2α, πρέπει ιδίως να λαμβάνει υπόψη την ανάγκη αποφυγής αλληλεπικαλύψεων».

9. Στο παράρτημα μέρος Β, το σημείο 1 αντικαθίσταται από το ακόλουθο κείμενο:

«1. Ο Οργανισμός χρησιμοποιεί, στο μέτρο του δυνατού, πληροφορίες που συλλέγονται μέσω των επισήμων στατιστικών υπηρεσιών της Κοινότητας. Οι πληροφορίες αυτές προκύπτουν από τις εργασίες της Eurostat και των εθνικών στατιστικών υπηρεσιών στον τομέα της συλλογής, επικύρωσης και διάδοσης κοινωνικών και οικονομικών στατιστικών, συμπεριλαμβανομένων των εθνικών λογαριασμών και των σχετικών πληροφοριών. Ο Οργανισμός αξιοποιεί ιδίως τις εργασίες της Eurostat και των εθνικών στατιστικών γραφείων δυνάμει της απόφασης 94/808/ΕΚ (*), που αφορούν στατιστικές για τις: α) ανθρώπινες δραστηριότητες που συνεπάγονται πιέσεις που ασκούνται στο περιβάλλον και β) για κοινωνιακές και οικονομικές αποκρίσεις στις ως άνω πιέσεις.

(*) Απόφαση 94/808/ΕΚ του Συμβουλίου, της 15ης Δεκεμβρίου 1994, σχετικά με τη θέσπιση τετραετούς προγράμματος (1994-1997) για την ανάπτυξη του περιβαλλοντικού παράγοντα των κοινοτικών στατιστικών (ΕΕ L 328 της 20.12.1994, σ. 58)».

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

. . .

Για το Συμβούλιο

Ο Πρόεδρος

(1) ΕΕ C 255 της 20.8.1997, σ. 9 και ΕΕ C 123 της 22.4.1998, σ. 6.

(2) ΕΕ C 73 της 9.3.1998, σ. 103.

(3) ΕΕ C 180 της 11.6.1998, σ. 32.

(4) Γνώμη του Ευρωπαϊκού Κοινοβουλίου της 18ης Φεβρουαρίου 1998 (ΕΕ C 80 της 16.3.1998, σ. 138), κοινή θέση του Συμβουλίου της 20ής Ιουλίου 1998 και απόφαση του Ευρωπαϊκού Κοινοβουλίου της . . . (δεν έχει ακόμα δημοσιευθεί στην Επίσημη Εφημερίδα).

(5) ΕΕ L 120 της 11.5.1990, σ. 1.

(6) ΕΕ L 314 της 7.12.1994, σ. 1 7 κανονισμός όπως τροποποιήθηκε από τον κανονισμό (ΕΚ) αριθ. 2610/95 (ΕΕ L 268 της 10.11.1995, σ. 1).

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 16 Ιουνίου 1997, η Επιτροπή υπέβαλε στο Συμβούλιο πρόταση κανονισμού του Συμβουλίου για την τροποποίηση του κανονισμού (ΕΟΚ) αριθ. 1210/90 της 7ης Μαΐου 1990 για την ίδρυση του Ευρωπαϊκού Οργανισμού Περιβάλλοντος και του ευρωπαϊκού δικτύου πληροφοριών και παρατηρήσεων σχετικά με το περιβάλλον. Νομική βάση αποτελεί το άρθρο 130 Σ της συνθήκης ΕΚ.

2. Το Ευρωπαϊκό Κοινοβούλιο έδωσε τη γνώμη του σε πρώτη ανάγνωση στις 18 Φεβρουαρίου 1998.

3. Η Οικονομική και Κοινωνική Επιτροπή έδωσε τη γνώμη της στις 28 Ιανουαρίου 1998.

4. Η Επιτροπή υπέβαλε τροποποιημένη πρόταση στο Συμβούλιο στις 25 Μαρτίου 1998.

5. Το Συμβούλιο καθόρισε κοινή θέση στις 20 Ιουλίου 1998, σύμφωνα με τη διαδικασία του άρθρου 189 Γ της συνθήκης ΕΚ.

II. ΣΤΟΧΟΣ

Στόχος της κοινής θέσης είναι η τροποποίηση του κανονισμού (ΕΟΚ) αριθ. 1210/90, βάσει της τροποποιημένης πρότασης της Επιτροπής, ενισχύοντας τον ρόλο του Ευρωπαϊκού Οργανισμού Περιβάλλοντος, ιδιαίτερα δε όσον αφορά το έργο του στους τομείς της εφαρμογής του κοινοτικού περιβαλλοντικού δικαίου και της διάδοσης περιβαλλοντικών πληροφοριών, χωρίς όμως να διευρυνθεί περαιτέρω το πεδίο της δράσης του. Αυτή η προσέγγιση ευθυγραμμίζεται επίσης με την αξιολόγηση των πρώτων πέντε ετών λειτουργίας του Οργανισμού που συνόδευε την πρόταση της Επιτροπής.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Γενικές παρατηρήσεις

Το Συμβούλιο επικύρωσε τη γενική προσέγγιση του Ευρωπαϊκού Οργανισμού Περιβάλλοντος που περιλαμβάνεται στην πρόταση της Επιτροπής, σύμφωνα με το γενικό στόχο που εκτίθεται παραπάνω στο τμήμα II.

Στην κοινή θέση έχουν ενσωματωθεί πλήρως ή εν μέρει οι περισσότερες τροπολογίες του Ευρωπαϊκού Κοινοβουλίου που δέχθηκε η Επιτροπή στην τροποποιημένη της πρόταση. Μία επιπλέον τροπολογία, την οποία απέρριψε η Επιτροπή για τεχνικούς νομικούς λόγους, ενσωματώθηκε στην κοινή θέση.

Το Συμβούλιο δεν περιέλαβε στην κοινή του θέση την τροπολογία του Ευρωπαϊκού Κοινοβουλίου αριθ. 2, η οποία είχε περιληφθεί μόνο εν μέρει στην τροποποιημένη πρόταση της Επιτροπής, καθώς και τις τροπολογίες αριθ. 7 και 8, οι οποίες δεν περιλήφθηκαν στην τροποποιημένη πρόταση της Επιτροπής. Παρακάτω παρέχονται λεπτομερείς παρατηρήσεις επί συγκεκριμένων σημείων, που καλύπτουν τις μείζονες αλλαγές ανά άρθρο.

Λεπτομερείς παρατηρήσεις

Προοίμιο

Εκτός από τις αναγκαίες τροποποιήσεις του κειμένου του προοιμίου, ώστε να συναρμοσθεί προς το περιεχόμενο της κοινής θέσης, επισημαίνονται οι ακόλουθες κυριότερες αλλαγές:

- νέα διατύπωση των πρώτων δύο ρητρών «εκτιμώντας» ώστε να συναρμοσθούν πλήρως προς τις συναφείς διατάξεις του κανονισμού (ΕΟΚ) αριθ. 1210/90,

- προσθήκη δύο νέων ρητρών «εκτιμώντας» (αριθ. 7 και 9) που αφορούν, αντίστοιχα, τη μετάφραση εγγράφων του ΕΟΠ, που ανατέθηκε στο Μεταφραστικό Κέντρο των Οργάνων της Ευρωπαϊκής Ένωσης, καθώς και την κατανομή των «θεματικών κέντρων» που θα γίνει από το διοικητικό συμβούλιο του Οργανισμού ώστε να αντικατοπτρίσει τις διάφορες γεωγραφικές συνθήκες στην Κοινότητα.

Άρθρο 1

Το άρθρο αυτό, που καθορίζει τους στόχους του κανονισμού, έχει επαναδιατυπωθεί με αναφορά στην βιώσιμη ανάπτυξη (παράγραφος 2).

Άρθρο 2

Το άρθρο αυτό απαριθμεί και περιγράφει το έργο του Οργανισμού. Σε σύγκριση με τον κανονισμό (ΕΟΚ) αριθ. 1210/90 έχουν προστεθεί περαιτέρω καθήκοντα στην απαρίθμηση προκειμένου να ενισχυθεί ο ρόλος του Οργανισμού, ιδιαίτερα δε, όσον αφορά την παροχή και διάδοση πληροφοριών για το περιβάλλον. Επιπλέον, έχουν διασαφηθεί υπάρχοντα καθήκοντα. Υπογραμμίσθηκε η ανάγκη να εκπληρωθούν αυτά τα καθήκοντα σύμφωνα με το πολυετές πρόγραμμα εργασιών του Οργανισμού.

Οι κυριότερες αλλαγές που επέβαλε το Συμβούλιο στην πρόταση της Επιτροπής είναι οι ακόλουθες:

- το σημείο ii) έχει επαναδιατυπωθεί και αναδιοργανωθεί ώστε να περιγραφούν σαφέστερα τα διάφορα καθήκοντα του Οργανισμού. Στο έργο της συμβολής στην παρακολούθηση των περιβαλλοντικών μέτρων με υποστήριξη για τις απαιτήσεις υποβολής εκθέσεων, προστέθηκε ο στόχος του συντονισμού της υποβολής εκθέσεων. Έχει επιλεγεί ο συμβουλευτικός ρόλος του Οργανισμού έναντι επιμέρους κρατών μελών σχετικά με την «εξέλιξη, εγκαθίδρυση και επέκταση των συστημάτων τους για την παρακολούθηση των περιβαλλοντικών μέτρων», αλλά μόνο κατόπιν αιτήσεώς τους, και εφόσον αυτές οι δραστηριότητες συνάδουν με το ετήσιο πρόγραμμα εργασιών του Οργανισμού και δεν θέτουν σε κίνδυνο την εκπλήρωση άλλων καθηκόντων του Οργανισμού. Σε αυτή τη συνάρτηση «αξιολόγηση από ομάδες ειδικών» εμπειρογνωμόνων επιτρέπεται μεν, αλλά μόνο κατόπιν ειδικής αίτησης κρατών μελών.

- το σημείο iii) τροποποιήθηκε. Το Συμβούλιο δεν επέλεξε την διατύπωση της πρότασης της Επιτροπής, που προκύπτει εν μέρει από τροπολογία του Ευρωπαϊκού Κοινοβουλίου. Πιο συγκεκριμένα, το Συμβούλιο αντικατέστησε την έννοια του «θεματοφύλακα των πληροφοριών για το περιβάλλον», συμπεριλαμβανομένου ενός αρχείου δεδομένων, με τον ευρύτερο όρο του «κέντρου αναφοράς πληροφοριών για το περιβάλλον»,

- στο σημείο vi), το Συμβούλιο έκρινε χρήσιμο αφενός να διευκρινισθεί ότι οι εκθέσεις δεικτών πρέπει να εστιασθούν σε ειδικά θέματα, και αφετέρου, να μη καθορισθεί η συχνότητα με την οποία πρέπει να προετοιμασθούν αυτές οι εκθέσεις ώστε να δοθεί στον Οργανισμό μεγαλύτερη ελαστικότητα σχετικά,

- τα τρία τελευταία σημεία, δηλαδή xi), xii) και xiii), περιγράφουν περαιτέρω καθήκοντα του Οργανισμού που εισήγαγε η πρόταση της Επιτροπής. Οι μείζονες τροποποιήσεις της κοινής θέσης έχουν ως εξής:

«xi): ο όρος "αξιόπιστων" θεωρήθηκε ότι περιττεύει σε αυτά τα συμφραζόμενα και συνεπώς διαγράφηκε. Η ρητή υποχρέωση να διατεθούν αυτές οι πληροφορίες σε όλες τις επίσημες κοινοτικές γλώσσες δεν επιλέχθηκε στο κείμενο της κοινής θέσης 7

xii): η επαναδιατύπωση αυτού του καθήκοντος όσον αφορά την ΕΠΕ (εκτίμηση των επιπτώσεων στο περιβάλλον) έχει στόχο να μη δημιουργηθούν ασάφειες όσον αφορά το ρόλο του Οργανισμού στον τομέα αυτό 7

xiii): η νέα διατύπωση έχει στόχο εδώ να διασαφήσει το ρόλο της περιβαλλοντικής έρευνας έναντι της ανάπτυξης πολιτικής».

Άρθρο 3

Το άρθρο αυτό, το οποίο αφορά τους κύριους τομείς δραστηριοτήτων του Οργανισμού, έχει τροποποιηθεί ώστε να περιλαμβάνει:

- ευρύτερη αναφορά στην παρούσα και προβλεπόμενη κατάσταση του περιβάλλοντος και στην βιώσιμη ανάπτυξη (στην παράγραφο 1)

- ευρύτερη αναφορά στην προστασία της θάλασσας και όχι μόνο στην προστασία των ακτών (παράγραφος 2),

- αναφορά σε ενδεχόμενη συνεργασία μεταξύ του Οργανισμού και άλλων οργανισμών, συμπεριλαμβανομένου του δικτύου IMPEL (Δίκτυο της ΕΚ για την εφαρμογή και την επιβολή του δικαίου του περιβάλλοντος), με στόχο την ανταλλαγή πληροφοριών (νέα παράγραφος 3).

Η τελευταία προσθήκη βασίζεται σε τροπολογία του Ευρωπαϊκού Κοινοβουλίου την οποία είχε απορρίψει η Επιτροπή για νομοτεχνικούς λόγους, αν και δεν ήταν καταρχήν αντίθετη σε αυτήν.

Άρθρο 4

Το άρθρο αυτό αφορά το δίκτυο πληροφοριών που θέσπισε ο κανονισμός (ΕΟΚ) αριθ. 1210/90, τη σύνθεση και λειτουργία του, συμπεριλαμβανομένου του καθορισμού και της λειτουργίας των θεματικών κέντρων. Η κοινή θέση επιλέγει την πρόταση της Επιτροπής για την εφαρμογή του συνήθους κανόνα ψηφοφορίας με πλειοψηφία δύο τρίτων και στον καθορισμό των θεματικών κέντρων (με αντίστοιχη τροποποίηση στο άρθρο 8). Οι κύριες τροποποιήσεις της πρότασης της Επιτροπής περιλαμβάνουν τα ακόλουθα:

- πλευρές και τρόποι συνεργασίας μεταξύ του Οργανισμού και των κρατών μελών κατά τη συλλογή, επεξεργασία και ανάλυση των πληροφοριών σε θέματα περιβάλλοντος σε εθνική κλίμακα (παράγραφος 2 δεύτερο εδάφιο): η διαφορετική διατύπωση αιτιολογείται από το γεγονός ότι το Συμβούλιο δεν έκρινε σκόπιμο να ορίσει νομική υποχρέωση για τα κράτη μέλη καθώς και από την ανάγκη να ληφθεί υπόψη η διαφορετική εδαφική οργάνωση μέσα στα διάφορα κράτη μέλη η οποία επηρεάζει και τον τρόπο με τον οποίο παρέχονται και αναλύονται τα δεδομένα. Η δυνατότητα για τα κράτη μέλη να συνεργάζονται όσον αφορά τις δραστηριότητες αυτές σε διεθνικό επίπεδο κρίθηκε επίσης χρήσιμη και συμπεριλήφθηκε,

- διαγραφή της αναφοράς σε «συγκεκριμένη γεωγραφική ζώνη» (παράγραφος 3, δεύτερη πρόταση).

Άρθρο 8

Οι μείζονες αλλαγές που επέβαλε το Συμβούλιο στην πρόταση της Επιτροπής, με στόχο τη βελτίωση της λειτουργίας του Οργανισμού, περιλαμβάνουν:

- μερική επαναδιατύπωση της παραγράφου 1, που αναφέρεται στην πρόταση της Επιτροπής για την συμμετοχή κρατών ΕΟΧ/ΕΖΕΣ στο διοικητικό συμβούλιο του Οργανισμού. Το Συμβούλιο προτίμησε γενικότερη διατύπωση, που είναι συνεπής προς τις διατυπώσεις που συνήθως χρησιμοποιεί η Επιτροπή σε αυτές τις περιπτώσεις και αναφέρεται στις «σχετικές διατάξεις», χωρίς να προδικάζει με αυτόν τον τρόπο ενδεχόμενες μελλοντικές εξελίξεις,

- επαναδιατύπωση της παραγράφου 2 όσον αφορά τον τρόπο λειτουργίας του «προεδρείου»: επιτρέπεται ανάθεση αρμοδιότητας για τη λήψη εκτελεστικών αποφάσεων από το διοικητικό συμβούλιο αλλά «σύμφωνα με τους κανόνες που θεσπίζει»,

- περίληψη «πολυετούς πρόβλεψης του προϋπολογισμού» (παράγραφος 4), μάλλον παρά «πρότασης», στο πολυετές πρόγραμμα εργασιών.

Άρθρο 10

Το Συμβούλιο τροποποίησε την παράγραφο 2 όσον αφορά τη σύνθεση της επιστημονικής επιτροπής που επικουρεί το διοικητικό συμβούλιο, με στόχο να εξασφαλισθεί ότι η επιστημονική εμπειρογνωμοσύνη της επιτροπής αντικατοπτρίζει τους τομείς δραστηριοτήτων του Οργανισμού και συνεπώς ότι η επιστημονική επιτροπή μπορεί να υποστηρίξει καλύτερα το διοικητικό συμβούλιο στο έργο του.

Άρθρο 15

Η τελευταία παράγραφος του άρθρου αυτού επαναπροσαρμόσθηκε για να καλύψει όλες τις προβλεπόμενες μορφές συνεργασίας (συμπεριλαμβανομένης της νέας παραγράφου 2α) και να αποφύγει την επικάλυψη προσπαθειών.

Άρθρο 20

Εκτός από τη νέα σειρά των παραγράφων, το άρθρο αυτό επαναδιατυπώθηκε ελαφρά βάσει τροπολογίας του Ευρωπαϊκού Κοινοβουλίου, την οποία δέχθηκε και η Επιτροπή: μετά την επαναδιατύπωσή του από το Συμβούλιο το κείμενο προβλέπει τώρα επανεξέταση από το Συμβούλιο της προόδου του Οργανισμού και των καθηκόντων που ανέλαβε σε συνάρτηση με τη συνολική κοινοτική περιβαλλοντική πολιτική.

Παράρτημα

Έγινε ελάσσων τροποποίηση στο τμήμα Β σημείο 1 πρώτη πρόταση, που αναφέρεται τώρα στις κοινοτικές στατιστικές υπηρεσίες.

Η Επιτροπή συμφώνησε για τις τροποποιήσεις του Συμβουλίου.